Dvjestotinjak radnika Hrvatskih željeznica (HŽ) jutros je na splitskom željezničkom kolodvoru počelo javni prosvjed zbog najave ukidanja dviju noćnih željezničkih linija imeđu Splita i Zagreba. Tvrde kako je Uprava HŽ putničkog prijevoza nesposobna i da do ovoga nije smjelo doći jer svakim novim ukidanjem dio zaposlenih postaje višak.



Prosvjednici su noseći transparente na kojima je pisalo "Pruga koja život znači", "Vlak nije privilegija nego potreba", "Čime će sada divojka iz mog mista" te "Ovoliko zla nisu radili ni Turci" pozvali Upravu HŽ-a da povuče odluku o ukidanju dva noćna vlaka koji prometuju na liniji Split-Zagreb-Split od 1. listopada. Željezničari tvrde da će zbog toga izgubiti 30 posto radnih mjesta, a potporu su im u Split došle dati i kolege iz Gračaca.



Ante Lojić iz Sindikata strojovođa Hrvatske rekao je da će ukidanjem te linije gravitacijsko područje koje obuhvaća 900.000 stanovnika ostati bez najprikladnijeg prijevoza do Zagreba. Ti se vlakovi ne mogu ni na jedan razuman način opisati nerentabilnima jer uz svu poznatu nebrigu željezničkih kompanija ostvaruje značajne prihode, koji čine najmanje 50 posto prenapuhanih troškova. Ti su vlakovi izravna veza Dalmacije s EU-om jer turisti dolaskom u Zagreb ne završavaju putovanje nego ga nastavljaju dalje, izjavio je Lojić.



Prosvjednici su pisane zahtjeve predali Upravi HŽ-a, a zatim su kroz grad otišli pred zgradu Županije, nakon čega će doći i kod splitskoga gradonačelnika. Uprava je odluku o ukidanju vlaka donijela hladne glave. Ističu da godišnji gubici na toj pruzi iznose čak 20 milijuna kuna. Iako se noćni vlak navodno vraća preko ljeta, sindikati su sumnjičavi.



Ževrnja i Baldasar željezničarima dali potporu i obećali pomoć



Splitsko-dalmatinski župan Zlatko Ževrnja i splitski gradonačelnik Ivo Baldasar dali su potporu i obećali pomoći željezničarima.



Odluka da se od 1. listopada ukine ta jedina noćna linija apsolutno je štetna. Riječ je o više od 900 tisuća stanovnika ispod Karlovca, to veliko područje ne smije ostati bez linije, istaknuo je Ževrnja te napomenuo kako se linijom osim putnika prevoze i vozila, ali i turisti. Država svake godine s 500 milijuna kuna sufinancira nerentabilne linije pa se pitamo zašto se ne može pronaći još 20 milijuna kuna da se sufinancira ova previše važna linija, kazao je.



Gradonačelnik Baldasar je u svom uredu razgovarao sa sindikalnim predstavnicima, a onda sišao među radnike. Nekoliko sam puta razgovarao i s predsjednikom Uprave HŽ-a, a zadnji put smo se čuli jučer. Radi se o tome hoće li linija dobiti dodatnu subvenciju. Linija je neprofitabilna, s malim brojem putnika i visokim udjelom troškova po putniku. Treba donijeti odluku hoće li ta linija dobiti političku potporu, kazao je.



Baldasar normalnim drži da Split cijelu godinu ima noćnu liniju koju smatra potrebnom, no nije siguran jesu li potrebne dvije noćne sezonske linije. Tajnik Sindikata prometnika vlakova Anto Iličić na to je gradonačelniku kazao kako mu iz HŽ-a ne govore istinu jer, tvrdi, trošak vlaka nije takav kakvog ga oni prikazuju, s obzirom na to da se ostvaruju prihodi i pokriva pola troškova.



Inače, vlakovi se ukidaju sljedeći ponedjeljak 29. rujna.



